**Szigorodnak az állatszállítás feltételei az extrém hőség miatt**

**Az Agrárminisztérium, az időjárási előrejelzések ismeretében, az extrém hőségre való tekintettel, 2019. június 21-től további utasításig – a tavalyi évhez hasonlóan – ismét megtiltja a hosszú távú, Magyarországról Törökországba tartó kérődzőállat-szállítmányok indítását.**

A tiltás vonatkozik minden olyan szállítmányra, amelynél klímaberendezéssel nem rendelkező járművel történne az állatok mozgatása. A rendelkezés alapján ugyancsak tilos továbbengedni Törökországba a magyarországi ellenőrző (pihentető) állomásokon pihenési idejüket töltő kérődzőállat-szállítmányokat, ha nem teljesülnek az állatvédelmi feltételek.

Az Agrárminisztérium élelmiszerlánc-felügyeletért felelős államtitkára által kiadott utasítás értelmében a megyei kormányhivatalok a nyár folyamán – az úgynevezett mélységi ellenőrzés során – megkülönböztetett figyelmet fordítanak a hosszú távú állatszállítmányok vizsgálatára. Ez egyebek mellett azt jelenti, hogy amennyiben az ellenőrzött jármű rakterében a hőmérséklet meghaladja a jogszabály által meghatározott maximum 30°C + 5°C-ot, a járművet a legközelebbi pihentető állomásra irányítják.

A nagy melegben történő szállítás az állatok szervezetét is fokozottan megterheli. Uniós előírások szabályozzák, hogy milyen állatvédelmi óvintézkedéseket kell betartani az állatszállítások során az állatok szükségtelen szenvedésének elkerülése érdekében.

A [Nébih részletes útmutatója](https://portal.nebih.gov.hu/documents/10182/21336/Utmutato_a_hosszutavu__es_export_allatszallitasokat_vegzo_eloallat_szallitok_es_szallitasszervezok_reszere_%282%29_%282%29.doc/39d59510-8c40-4397-9d79-314e58b9a471) a hosszú távú állatszállításokat végző élőállat-szállítók és szállításszervezők részére tartalmaz ajánlásokat, speciálisan a nyári időszakra. Az útmutató kitér arra is, hogy az EU határain túl is védeni kell az állatok jólétét. Az ún. harmadik országban folytatódó szállítás során, egészen a rendeltetési helyre történő megérkezésig meg kell felelni többek között az etetési-itatási intervallumokra, a jármű rakterében megengedett maximum hőmérsékletre, valamint a szállítási és pihentetési időkre vonatkozó előírásoknak.

2019. június 21.

Nemzeti Élelmiszerlánc-biztonsági Hivatal